次韵子瞻武昌西山
作者：黄庭堅
朝代：宋

paragraphs: 漫郎江南酒隠處，古木參天應手栽。
石坳爲尊酌花鳥，自許作鼎調鹽梅。
平生四海蘇太史，酒澆不下胸崔嵬。
黄州副使坐閒散，諫疏無路通銀臺。
鸚鵡洲前弄明月，江妃起舞襪生埃。
次山醉魂招彷彿，步入寒溪金碧堆。
洗湔塵痕飲嘉客，笑倚武昌江作罍。
誰知文章照今古，野老爭席漁爭隈。
鄧公勒銘留刻畫，刳剔銀鈎洗綠苔。
琢磨十年煙雨晦，摸索一讀心眼開。
謫去長沙憂鵩入，歸來杞國痛天摧。
玉堂却對鄧公直，北門喚仗聽風雷。
山川悠遠莫浪許，富貴崢嶸今鼎來。
萬壑松聲如在耳，意不及此文生哀。